
Martfű Város Önkormányzata Képviselő-testületének 

Döntéshozatal: minősített többség 

Tárgyalás módja: nyilvános ülés

Indokolás

a lakáscélú támogatásról szóló ……./2019.(……...) önkormányzati rendelet-tervezethez

Általános indokolás:

Martfű Város Önkormányzatának Képviselő-testülete a 142/2018. (IX.27.) határozata 2. pontjában a lakóépületek energetikai felújításához, korszerűsítéséhez nyújtandó támogatásról szóló önkormányzati rendelet felülvizsgálatát határozta el, melyre felkérte a Pénzügyi, Ügyrendi és Városfejlesztési Bizottságát. 

A rendelet felülvizsgálatát az indokolta, hogy a lakáskorszerűsítések támogatása mellett a Képviselő-testület a város népességmegtartó képességének javítása érdekében a Martfűn letelepedni szándékozók támogatását is fontosnak tartja.
A rendelet felülvizsgálatának megállapításai a következők voltak:

Megállapítható, hogy a jelenleg hatályos energetikai felújításokat célzó támogatás feltételrendszere szigorú, azon enyhíteni szükséges. 

A Bizottság és a Képviselő-testület álláspontja is az volt, hogy mind a lakásfelújításokat, mind pedig a martfűi letelepedést önkormányzati támogatással segíteni kell. 

A lakás felújítási támogatást tető- és homlokzatszigetelésre, nyílászáró cserére, fűtéskorszerűsítésre és megújuló energia felhasználásra kell biztosítani, támogatási célonként kamatmentesen visszatérítendő támogatással 500 – 500 ezer forint összegben, 50 %-os támogatási intenzitással, vállalkozói szerződéssel, költségvetéssel alátámasztva, elszámolási kötelezettséggel, ingatlan nyilvántartási biztosítékkal. 

A javaslat szerint az igényeket beérkezési sorrendben, a költségvetési előirányzat erejéig nyújtsa az önkormányzat. 

A költségvetési előirányzatot 10 millió forintban javasolta a Bizottság megállapítani. 

A letelepedési támogatást szintén folyamatos beadással, a költségvetési keret erejéig javasolta a Bizottság, melynek összege használt lakás vásárlása esetén 500 ezer forint, új lakás vásárlása és építése esetén 1 millió forint. 

A támogatás jogosultsági feltételeként a 40 év alatti házaspárok, élettársak martfűi letelepedését javasolta a Bizottság meghatározni.

Ezzel egyidejűleg a Képviselő-testület döntött arról is, hogy ebben az évben a lakóépületek energetikai felújításához, korszerűsítéséhez nyújtandó támogatást célzó pályázatot nem írja ki.

A fenti javaslatok alapján készítettük el és terjesztjük a rendelet-tervezetet a Képviselő-testület elé.
Részletes indokolás:

1-3. §
Az általános rendelkezések keretében a rendelet célját, hatályát és az értelmező rendelkezéseket tartalmazza.

4. §

A rendelet-tervezet értelmében ugyanazon igénylő csak egy jogcímen igényelhet támogatást, tekintettel arra, hogy az önkormányzat erre a célra rendelkezésre álló költségvetési kerete véges, ezért az elsődleges cél az, hogy minél több igénylő igénybe vehesse a támogatást.

5. §

A támogatást kamatmentes kölcsönként nyújtja az önkormányzat, a törlesztésekből befolyó összeg az újabb támogatások fedezetéül szolgál.

6. §

Az önkormányzati támogatás biztosítására az ingatlan-nyilvántartásba jelzálogjog, elidegenítési és terhelési tilalom bejegyzését rendeli el a tervezet.

7. § A támogatást az önkormányzat a költségvetésében meghatározott előirányzat erejéig nyújtja, a keret kimerülését követően támogatás nem nyújtható.

8. §

A támogatás célját és mértékét határozza meg a rendelkezés, a kölcsön futamideje öt év, a visszafizetést havi törlesztésben kell teljesíteni.

A támogatás mértékének meghatározásánál figyelembe vettük a jelenlegi martfűi ingatlanárakat és az önkormányzat pénzügyi helyzetét, mely alapján a támogatás vélhetően megfelelő segítséget fog nyújtani a kérelmezők részére.

9-11. §

A jogosultsági feltételeket tartalmazza: Lakásépítés és vásárlás esetén a 40 év alatti fiatal házaspárok vagy élettársak nyújthatnak be igénylést, lakáskorszerűsítésnél minden martfűi lakásingatlannal rendelkező, feltéve, hogy az ingatlan lakó- vagy tartózkodási helyéül szolgál. Lakóépület felújítására társasház és lakásszövetkezet igényelhet támogatást. Ezt a támogatási célt szükségesnek tartottuk továbbra is megtartani, tekintettel arra, hogy a többszintes lakóépületek kora indokolja a külső felújítást, mely nemcsak energetikai, de városképi szempontból is fontos.
12. §

A támogatás igénylésével kapcsolatos eljárási szabályokat, az igényléshez csatolandó dokumentumok körét tartalmazza ez a rendelkezés.

A támogatásról a polgármester dönt, a hatáskör átruházását a folyamatos igénylés indokolja.

13-19. §
Ezen szakaszok a megkötendő támogatási szerződés tartalmi elemeit, a folyósításra vonatkozó rendelkezéseket, a támogatás felhasználásának időtartamát tartalmazzák.

20. §

A támogatás elszámolási kötelezettségének szabályairól rendelkezik.
21. §

A jogosulatlan igénylés, felhasználás jogkövetkezményeit tartalmazza ez a rendelkezés.
22. §

Az ingatlan a támogatás visszafizetése előtti elidegenítése esetére tartalmazza az eljárási szabályokat. E hatásköröket szintén a polgármester gyakorolja.

23. §

A hatályba léptető, módosuló, hatályon kívül helyező rendelkezéseket tartalmazza e szakasz.

Hatásvizsgálat

a lakáscélú támogatásról szóló ……./2019.(……...) önkormányzati rendelet-tervezethez

1. Társadalmi-gazdasági, költségvetési hatása:

A rendelet-tervezet társadalmi hatása a város népességmegtartó-képességének javítása terén jelentkezik.
Költségvetési szempontból többlet terhet jelent, mivel a támogatási célok, és támogatási összegek változása többlet forrást igényel.
2. Környezeti és egészségi hatása, következményei:

A rendelet-tervezet környezeti hatása abban jelentkezik, hogy az épületek korszerűsítésével, felújításával jelentős energia-megtakarítás érhető el, ugyanakkor az épület-felújításokkal a városkép is pozitív módon változik.
3. Adminisztratív terheket befolyásoló hatás:

A rendelet-módosítás elfogadása adminisztratív terhekkel jár. A több támogatási cél, a folyamatos igénylési lehetőség, a folyósítás, a nyilvántartás a polgármesteri hivatalra többlet feladatot ró.
4. A jogszabály megalkotásának szükségessége, a jogalkotás elmaradásának várható következményei:

A lakosság, a társasházak támogatása nélkül a rendelet-tervezetben foglalt célok nem vagy lényegesen lassabb ütemben valósulnának meg.
5. A jogszabály alkalmazásához szükséges személyi, szervezeti, tárgyi és pénzügyi feltételek:

Rendelkezésre állnak.

Martfű, 2019. április 12. 

	
	Dr. Papp Antal

polgármester


Látta: Szász Éva 


jegyző

Martfű Város Önkormányzata Képviselő-testületének

……..(……….) önkormányzati rendelete

a lakáscélú támogatásról

Martfű Város Önkormányzatának Képviselő-testülete az Alaptörvény 32. cikk (2) bekezdésében foglalt eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 10. § (2) bekezdésében meghatározott feladatkörében eljárva a következő rendeletet alkotja:

1. Általános rendelkezések

1. § A rendelet célja, hogy segítse Martfű város közigazgatási területén élő, illetve itt letelepedni szándékozók lakáshoz jutását, a meglévő lakások korszerűsítését.

2. § A rendelet hatálya kiterjed azon természetes személyekre, akik első lakásukat Martfű város közigazgatási területén kívánják megépíteni, megvásárolni, Martfű város közigazgatási területén lévő lakásukat vagy lakóházukat kívánják korszerűsíteni, valamint a korszerűsíteni kívánt martfűi társasházi, lakásszövetkezeti tulajdonban lévő épületekre.
3. § E rendelet alkalmazásában

a) fiatal házas, élettárs: az a házaspár, vagy élettársi kapcsolatban élő, amelyben az egyik fél sem töltötte be a 40. életévét a támogatási kérelem benyújtásakor,

b) kölcsön visszafizetése nem biztosított: a kölcsön visszafizetése akkor nem biztosított, ha a támogatott családjában az egy főre jutó jövedelem nem éri el az öregségi nyugdíj mindenkori legkisebb összegének 140 %-át,

c) közeli hozzátartozó: a Polgári Törvénykönyvről szóló 2013. évi V. törvény 8:1. § (1) bekezdés 1. pontjában felsorolt személyek, valamint az élettárs,

d) lakás: a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 91/A. § 1-3. pontjában foglalt lakás, 
e) családi ház: lakás céljára létesített és az ingatlan-nyilvántartásban lakóházként feltüntetett ingatlan. Nem minősül lakóháznak a lakás rendeltetésszerű használatához nem szükséges helyiség még akkor sem, ha az a lakással egybeépült, így különösen a garázs, a műhely, az üzlet, a gazdasági épület,

f) lakáskorszerűsítés: fűtéskorszerűsítés, energetikai korszerűsítés (nyílászáró csere, homlokzatszigetelés, tetőszigetelés, napkollektor, napelem telepítése),
g) méltányolható lakásigény felső határa: 

ga) 1-2 személy esetében legfeljebb 3 lakószoba,

gb) 3-4 személy esetében legfeljebb 4 lakószoba,

gc) 4 vagy több személy esetében minden további személy után fél lakószobával nő a felső határ,

gd) fiatal házasok, élettársak esetében két születendő gyermek vehető figyelembe a felső határ meghatározásánál,
h) hasznosítás: a tulajdonosi joggyakorló által a lakás birtoklásának, használatának, hasznok szedése jogának bármely - a tulajdonjog átruházását nem eredményező - jogcímen történő átengedése, ide nem értve a haszonélvezeti jog alapítását,
i) társasházi, lakásszövetkezeti tulajdonban lévő épületek felújítása: az épület homlokzatszigetelése, tetőszigetelése, lépcsőházi nyílászárók cseréje.

4. § A lakáscélú támogatás (továbbiakban: lakáscélú támogatás) ugyanazon igénylő részéről csak egy jogcímen vehető igénybe.

5. § A lakáscélú támogatás formája: kamatmentes kölcsön.
6. § A megítélt lakáscélú támogatás biztosítására az ingatlan-nyilvántartásba az önkormányzat javára a támogatás erejéig jelzálogjogot, elidegenítési és terhelési tilalmat kell bejegyeztetni. Az önkormányzat javára az ingatlan-nyilvántartásba bejegyzett jogok tekintetében valamennyi hatáskört a polgármester gyakorolja. 
7. § A lakáscélú támogatás forrása az önkormányzat éves költségvetésében erre a célra biztosított előirányzat.

2. A lakáscélú támogatás célja és mértéke
8. § (1) Lakáscélú támogatás igényelhető

a) új vagy használt lakás, családi ház vásárlására 

b) új lakás, családi ház építésére 

c) lakás korszerűsítésére,
d) társasház, lakásszövetkezeti tulajdonban lévő épületek felújítására.

(2) A támogatás mértéke 
a) az (1) bekezdés a) és c) pontjában foglalt célok megvalósításához szükséges összköltség 50 %-a, de legfeljebb 500.000.- Ft,
b) az (1) bekezdés b) pontjában foglalt célok megvalósításához 1.000.000.- Ft,

c) az (1) bekezdés d) pontjában foglalt cél megvalósításához szükséges összköltség 50 %-a, de legfeljebb

ca) 2-6 lakásos lakóépület esetében lakásonként 350.000.- Ft,

cb) 7 lakás feletti lakóépület esetében lakásonként 250.000 Ft.

(3) A támogatás legfeljebb 5 évre nyújtható, a részletfizetés legkisebb összege a megítélt támogatás 60-ad részénél kevesebb nem lehet.

(4) A támogatott a kölcsönt a teljes futamidő lejárta előtt is kiegyenlítheti.

(5) A kölcsön visszafizetését a támogatás folyósítását követő hónap 10. napjáig az önkormányzat pénzintézetnél vezetett számlájára történő befizetéssel meg kell kezdeni és havi egyenlő részletekben kell törleszteni.
3. A támogatásra jogosultak köre

9. § (1) A 8. § (1) bekezdés a) és b) pontjában foglalt célra támogatást igényelhet az a Martfűn letelepedni szándékozó fiatal házaspár vagy élettárs

a) akiknek, valamint a velük együttköltöző közeli hozzátartozójának a megszerezni kívánt ingatlanon kívül nincs másik beköltözhető lakásingatlana, kivéve a haszonélvezettel terhelt, öröklés útján szerzett ingatlan, és
b) akiknek, valamint a velük együttköltöző közeli hozzátartozójának nem áll fenn önkormányzati tulajdonú lakásra bérleti jogviszonya, vagy arról érvényesen lemondott, és
c) akiknek, valamint a velük együttköltöző közeli hozzátartozójának jövedelmét figyelembe véve az egy főre jutó havi nettó jövedelme nem haladja meg az öregségi nyugdíj mindenkori legkisebb összegének
ca) gyermektelen házaspár vagy élettárs esetén 600 %-át,

cb) egy vagy két gyermekes házaspár vagy élettárs esetén 500 %-át,

cc) három vagy többgyermekes házaspár vagy élettárs esetén 400 %-át, és

d) akik, valamint az együttköltöző közeli hozzátartozók rendelkeznek olyan jövedelemmel, mely alapján a kölcsön visszafizetése biztosított, és
e) használt lakás, vagy családi ház  vásárlása esetén az ingatlan beköltözhető, per-, teher- igénymentes, vagy ha az ingatlant a tulajdonosa a vételárból tehermentesíti, ennek kötelezettségét az adásvételi szerződésben rögzítik.
(2) A 8. § (1) bekezdés c) pontjában foglalt célra támogatást igényelhet az, 

a) aki Martfű város közigazgatási területén lakás-, vagy családi ház ingatlannal rendelkezik, és
b) a korszerűsíteni kívánt ingatlan az igénylő kizárólagos, vagy az igénylő és közeli hozzátartozója közös tulajdonában van, és

c) a korszerűsíteni kívánt lakás, és lakóingatlan bejelentett lakó-, vagy tartózkodási helyéül szolgál, és
d) aki az (1) bekezdés c) és d) pontjában foglalt jövedelmi viszonyoknak megfelel.

10. § Nem részesülhet lakáscélú támogatásban az a kérelmező

a) akinek Martfű Város Önkormányzatával vagy költségvetési szerveivel szemben lejárt tartozása van,

b) aki korábban lakáscélú önkormányzati támogatásban részesült és azt még nem fizette vissza,
c) aki korábbi lakáscélú támogatását késedelmesen, vagy önhibájából eredően fizetési meghagyásos eljárás során fizette meg, 

d) aki méltányolható lakásigény mértékét meghaladó szobaszámú lakást, családi házat kíván vásárolni, építeni, korszerűsíteni,

e) aki a kérelemben olyan bizonyítottan valótlan adatot közöl, amellyel jogosulatlan előnyt szerzett vagy szerezhet,

f) aki házassági vagy egyéb vagyonközösség megszüntetéséhez kéri a támogatást,
g) ha a lakáscélú támogatás igénybevételével megvásárolni kívánt lakás vagy családi ház eladója az igénylőnek, vagy családja bármely tagjának - a Polgári Törvénykönyvről szóló 2013. évi V. törvény (továbbiakban: Ptk.) 8:1. § (1) bekezdés 1. pontja szerinti - közeli hozzátartozója, vagy élettársa.

h) lakás korszerűsítése esetén

ha) aki a támogatási céllal érintett ingatlanát teljes egészében harmadik személy részére hasznosítja,

hb) aki a támogatást az általa bérelt önkormányzati bérlakás korszerűsítéséhez kívánja felhasználni,
11. § A 8. § (1) bekezdés d) pontjában foglalt célra támogatást igényelhet
a) lakásszövetkezet

b) társasház.

4. A lakáscélú támogatás igénylése

12. § (1) Lakáscélú támogatás iránti kérelem lakás vásárlása esetén az adásvételi szerződés megkötésétől az adásvételi szerződésben kikötött, a vételár megfizetésére megállapított határidőig, lakás építése esetén a használatbavétel tudomásulvételéig nyújtható be.

(2) Lakáscélú támogatásra kérelmet házastársak, élettársak kizárólag együtt nyújthatnak be.

(3) A kérelem benyújtásával egyidejűleg a természetes személy igénylőnek saját magára és együttköltöző családtagjaira vonatkozóan az alábbi adatokat kell szolgáltatnia, melyek a Martfűi Polgármesteri Hivatal általi kezeléséhez az érintetteknek a kérelem benyújtásakor tett nyilatkozattal hozzá kell járulnia:

a) személyes adatok,

b) bejelentett lakóhely, tartózkodási hely,

c) családi állapotra vonatkozó adatok,

d) jövedelmi viszonyokra vonatkozó adatok,

e) ingatlanvagyonra, önkormányzati lakásbérletre vonatkozó adatok,

(4) A (3) bekezdésben foglalt adatokról a Martfűi Polgármesteri Hivatal nyilvántartást vezet.
(5) A lakáscélú támogatás iránti kérelmet az erre a célra rendszeresített nyomtatványon kell benyújtani a Martfűi Polgármesteri Hivatalhoz, melyhez csatolni kell

a) lakás, vagy családi ház vásárlása esetén

aa) a 9. § (1) bekezdésének a) és b) pontjában foglalt feltételekről szóló nyilatkozatot,
ab) a kérelmező, a házastárs, vagy élettárs, a vele együttköltöző közeli hozzátartozó jövedelemigazolását,

ac) élettársak esetén együttélési nyilatkozatot, házastársak esetén házassági anyakönyvi kivonat,
ad) ügyvéd által ellenjegyzett adásvételi szerződés eredeti példányát,
b) lakás, vagy családi ház építése esetén az aa), ab), ac) pontban foglaltakon túl 

ba) tervező vagy kivitelező által készített költségvetést, 

bb) építési engedélyt vagy az egyszerű bejelentési dokumentációt,
c) lakás, lakóépület korszerűsítése esetén 

ca) a korszerűsíteni kívánt ingatlan tulajdoni lapját,
cb) igazolást arra vonatkozóan, hogy a kérelmező és vele együtt lakók az érintett ingatlanban lakó- vagy tartózkodási hellyel rendelkeznek,

cc) tervező, vagy kivitelező által készített költségvetést, kivitelezői szerződést az elvégzendő munkálatokról,

cd) engedélyköteles korszerűsítés esetén a szükséges engedélyeket,

d) társasházi, lakásszövetkezeti tulajdonban lévő épületek felújítása esetén

da) a felújítás műszaki dokumentációját (tervek, engedélyek),

db) az ingatlan tulajdoni lap másolatát,

dc) nyilatkozatot a 10. § a) és b) pontjában foglaltakról,

de) a tervezett felújítás költségvetését,

dd) a tervezett felújítás kivitelezésére kötött vállalkozási szerződést,

df) közgyűlési határozatot a felújítás megvalósításáról,

e) a jelzálogjog bejegyzésével és törlésével kapcsolatos költségek vállalásáról szóló nyilatkozatot,
f) nyilatkozatot a közpénzekből nyújtott támogatások átláthatóságáról szóló 2007. évi CLXXXI. törvény szerinti összeférhetetlenség, illetve érintettség fennállásáról, vagy hiányáról, valamint érintettség fennállása esetén e törvény 8. § (1) bekezdése szerinti közzétételi kérelmet.

(6) A jövedelemigazolás az alábbi dokumentumok, nyilatkozatok benyújtásával történik:
a) munkaviszonyból, munkavégzésre irányuló egyéb jogviszonyból származó jövedelem esetén a - kérelem benyújtását megelőző hónap nettó jövedelméről - a munkáltató által kiállított jövedelemigazolás,

b) egyéni vagy társas vállalkozásból származó jövedelem esetén NAV által kiállított igazolás, és nyilatkozat a kérelem benyújtását megelőző havi nettó jövedelemről,

c) munkanélküli ellátás esetén a megállapító határozat és a kérelem benyújtását megelőző havi kifizetési bizonylat,

d) egyéb jövedelmek esetén a folyósító szerv által kiállított jövedelemigazolás a kérelem benyújtását megelőző hónapról,

e) nyugellátás esetén a kérelem benyújtását megelőző havi nyugellátás kifizető szelvénye, vagy az átutalás tényét igazoló folyószámla kivonat,

f) gyermektartási díj esetén a kérelem benyújtását megelőző hónapról szóló kifizetési szelvény, folyószámla kivonat, ezek hiányában nyilatkozat.

5. A lakáscélú támogatás megállapítása

13. § (1) A lakáscélú támogatás odaítélése a kérelmek beérkezésének sorrendjében az önkormányzat mindenkori költségvetési rendeletében meghatározott költségvetési keret erejéig történik.
(2) A költségvetési keret kimerülését követően beérkezett kérelmek esetében támogatás nem nyújtható.

14. § A lakáscélú támogatásokról Martfű Város Polgármestere dönt.

15. § (1) A lakáscélú támogatásokra támogatási szerződést kell kötni.

(2) A támogatási szerződésnek tartalmaznia kell:

a) a lakáscélú támogatást nyújtó önkormányzat nevét, székhelyét, törzskönyvi azonosító számát, adószámát, képviselőjének nevét,
b) a támogatott nevét, lakcímét, személyi azonosító adatait,

c) a lakáscélú támogatással érintett ingatlan címét, helyrajzi számát, nagyságát,

d) a lakáscélú támogatás jogcímét, összegét, a folyósítás feltételeit,
e) a támogatásban részesülő hozzájárulását a támogatás erejéig az ingatlan-nyilvántartásba történő jelzálogjog, elidegenítési és terhelési tilalom bejegyeztetésére,
f) a támogatott kötelezettségvállalását arra vonatkozóan, hogy a jelzálogjog, elidegenítési és terhelési tilalom ingatlan-nyilvántartási bejegyeztetését, módosítását, törlését saját költségén vállalja,

g) a szerződésszegés jogkövetkezményeit,

h) a lakáscélú támogatás felhasználásának ellenőrzését,

i) a szerződő felek aláírását. 

16. § A lakáscélú támogatást lakásépítés esetén a támogatási szerződés aláírását követő 4 éven, lakásvásárlás esetén, 6 hónapon, lakáskorszerűsítés esetén 1 éven belül kell felhasználni.
17. § A lakáscélú támogatás a támogatási szerződés aláírását követő 15 napon belül az önkormányzat számláját vezető pénzintézeten keresztül folyósításra.
18. § Lakás vagy családi ház vásárlás esetén a lakáscélú támogatás összege az eladónak kerül átutalásra az adásvételi szerződésben megjelölt számlaszámra.

19. § Amennyiben az ingatlan-nyilvántartásba a támogatás biztosítására a jelzálogjog, elidegenítési és terhelési tilalom bármely oknál fogva nem jegyeztethető be az önkormányzat a támogatási szerződést azonnal hatállyal felmondja.
20. § A lakáscélú támogatás felhasználását
a) lakásvásárlás esetén a lakáscélú támogatás folyósításától számított 1 éven belül tulajdoni lap másolattal,

b) lakásépítés esetén a lakás használatbavételének tudomásulvételét igazoló hatósági bizonyítvánnyal a lakáscélú támogatás folyósításától számított 4 éven belül,

c) lakáskorszerűsítés esetén a támogatás folyósításától számított 1 éven belül a támogatásban részesülő nevére kiállított számlákkal,
d) társasházi vagy lakásszövetkezeti tulajdonban lévő épület felújítása esetén a támogatás folyósításától számított 1 éven belül a társasház, lakásszövetkezet részére kiállított számlákkal
igazolni kell.

6. Jogkövetkezmények 
21. § A lakáscélú támogatást a Ptk. 6:47. §-ában meghatározott, az igénybevétel napjától felmerült kamattal növelten egy összegben a támogatási szerződésben foglalt feltételekkel és határidőben vissza kell fizetni, ha támogatásban részesülő

a) a lakáscélú támogatás megszerzése érdekében valótlan adatokat közölt, 
b) a lakáscélú támogatást nem a támogatási szerződésben rögzített célra fordította,

c) a 19. §-ban foglaltak szerint a lakáscélú támogatás felhasználását nem tudja igazolni,

d) az önkormányzat a 18. §-ban foglaltak miatt a támogatási szerződést azonnali hatállyal felmondja,
e) a lakáscélú támogatással érintett ingatlant a támogatás visszafizetése előtt elidegeníti, kivéve, ha az elidegenítés a méltányolható lakásigény felső határát meg nem haladó, Martfű város közigazgatási területén lévő másik lakás megszerzése érdekében történik.

22. § (1) A lakáscélú támogatással vásárolt, épített, korszerűsített ingatlan a támogatás visszafizetése előtt csak Martfű Város Önkormányzata hozzájárulásával idegeníthető el. A hozzájárulást a Polgármester adja meg.
(2) Az (1) bekezdésben meghatározott hozzájárulás megadásának feltétele a lakáscélú támogatás fennálló részének egy összegben történő visszafizetése.

(3) A 20. § e) pontjában foglalt, kivételként meghatározott esetben a jelzálogjogot, elidegenítési és terhelési tilalmat az újonnan megszerzett lakásra át kell jegyeztetni, mely az eredeti határidő lejártáig terheli az új lakást. A jelzálogjog, elidegenítési és terhelési tilalom átjegyzéséhez a hozzájárulást a Polgármester adja meg.
7. Záró rendelkezések

23. § (1) A rendelet 2019. május 1. napján lép hatályba.

(2) Martfű Város Önkormányzata Képviselő-testületének Szervezeti és Működési Szabályzatáról szóló 14/2013. (IV.26.) önkormányzati rendeletének 2. melléklete a következő 28. ponttal egészül ki:
„28. Gyakorolja a lakáscélú támogatásról szóló önkormányzati rendeletben foglalt hatásköröket.”
(3) Hatályát veszti Martfű Város Önkormányzata Képviselő-testületének a lakóépületek felújításához nyújtandó támogatásokról szóló 11/2013. (III.29.) önkormányzati rendelete.

(4) E rendelet az Európai Unió joganyagával ellentétes szabályozást nem tartalmaz.
	Dr. Papp Antal

polgármester

